Valtaosa Suomen päätoimittajista on tehnyt kantelun eduskunnan oikeusasiamiehelle eduskunnan vieraslistojen salaamisesta.

Eduskunta siirtyi keväällä käytäntöön, jossa se tuhoaa tiedot talon ulkopuolisista vierailijoista päivittäin. Aiemmin kävijätietoja säilytettiin vuoden päivät.

Kävijätietojen hävittäminen näyttää alkaneen sen jälkeen, kun korkein hallinto-oikeus (KHO) linjasi joulukuussa 2016, että eduskunnan vieraslistat pitää luovuttaa, jos niitä pyydetään.

Päätoimittajien mukaan eduskunnan virkamiesten menettely on haitannut huomattavasti eri tiedotusvälineiden toimittajien työskentelyä useista syistä.

Kantelu perustuu eduskunnan menettelyyn valituskelpoisen ratkaisun saamiseksi, kieltäytymiseen julkisten tietojen antamisesta vastoin oikeuden ratkaisua ja tiedonhallintatavan noudattamatta jättämiseen.

Kantelun on tehnyt päätoimittajien yhdistys ja kaikkiaan 29 mediaa. Kantelun on allekirjoittanut muun muassa Ylen, STT:n ja Helsingin Sanomien päätoimittajat.

Ylen vastaavan päätoimittajan ja Uutis- ja ajankohtaistoiminnan johtajan Marit af Björkestenin mukaan prosessi kantelun taustalla on pitkä.

– Jo kolme vuotta sitten Svenska Yle pyysi näitä listoja eduskunnalta, ja STT reagoi tähän viime viikolla ja pyysi muita medioita, muun muassa Yleä, tähän kanteluun, af Björkesten sanoo.

– Tässä on kyse useasta erilaisesta asiasta. Ensinnäkin laillisuudesta, eli ihan siitä että eduskunta noudattaa lakejaan. Toinen on kriittisen ja tutkivan journalismin edellytysten takaaminen. Ja ihan julkisuusperiaatteesta, siitä että viranomaisten asiakirjat ovat julkisia ellei toisin säädetä, ja tässä tapauksessa toisin ei ole säädetty.